Poročilo o izmenjavi (Akademia Pedagogiki Specjalnej im. Marii Grzegorzewskiej), drugi semester 2026
· Kako ste bili zadovoljni z izmenjavo in zakaj? 
S celotno izkušnjo sem izredno zadovoljna, tako z vidika izobraževanja, saj je bilo kvalitetno, kot tudi spoznavanja drugih držav, kultur in ljudi. Pridobila sem veliko novih znanj, prijateljev in pa izkušenj, ki jih sicer ne bi.
· Ste imeli redna predavanja v angleščini ali samo občasne konzultacije?
Imela sem redna predavanja v angleščini pri vseh predmetih, čeprav je samih predavanj nekoliko manj, kot smo jih navajeni v Sloveniji. Sama sem jih imela 3–4-krat na teden.
· Kako bi ocenili kakovost študija?
Sama sem s kvaliteto študija zadovoljna, res pa je, da so bili nekateri predmeti nekoliko manj zahtevni v primerjavi z našo fakulteto. Vendar pa sem bila zadovoljna s samim programom, saj je bil zanimiv in je sledil opisom, ki so bili podani na spletni strani.
· Kakšni so bili profesorji? Bi kateri predmet/profesorja posebej pohvalili/skritizirali? 
Profesorji so bili odlični, zelo prilagodljivi in razumljivi, saj so vsi tekoče govorili angleško. Poleg tega so znali pritegniti našo pozornost, ure pa so zastavili tako, da smo pri večini predmetov sodelovali tudi sami (bodisi s predstavitvami, nalogami ali pogovorom). Na tem mestu bom posebej pohvalila profesorico Maria Cecilia Zsögön, saj je bila vedno dostopna, izredno prijetna in je svojo snov podala na izredno zanimiv način, kjer je upoštevala tudi naša različna ozadja ter to vključila v same predmete (Family in Latin America ter Concept of good living). Prav tako pa tudi profesorico Kai Wen Ee, ki je predmet Cross-linguistic communication prevzela v zadnjem trenutku, vendar ga je izpeljala izredno dobro, interaktivno in zanimivo, v njenih predavanjih sem zares uživala. Posebno omembo si zasluži tudi profesorica Magdalena Rowicka za Behavioural addictions, ki je bila profesionalna, vedno na voljo za pomoč, predvsem pa nam je podajala znanje iz prve roke, saj je sama ena izmed raziskovalk na tem področju, zato so bila predavanja toliko zanimivejša.
· Kakšni so življenjski stroški v primerjavi s temi v Sloveniji?
Sama bi rekla, da so nižji od naših. Določene stvari so sicer malce dražje, ena izmed njih je na primer kava, vendar so po večini cene hrane nekoliko nižje od naših. Velika razlika se opazi v ceni javnega prevoza, za katerega sem plačala le trideset evrov za tri mesece, saj je le ta za študente izredno ugoden. 
· Koliko je treba imeti za namestitev?
Sama sem stanovanje iskala precej pozno prek platforme Pepe housing in je bila zaradi same časovne stiske izbira manjša. Zanj sem odštela 400€ na mesec, kar je v primerjavi s tistimi, ki so živeli v samem centru, precej nizka cena. Bila sem v okrožju Wola (močno priporočam, saj je blizu tako fakulteti kot centru).
· Je ustanova velika? Sprejme veliko tujih študentov?
Ustanova je v primerjavi z našo velika, sestavljajo jo štiri stavbe, ima lastno knjižnico in kar nekaj sob, namenjenih za študente (npr. kuhinja, tiha soba). Sama fakulteta sprejme veliko različnih programov, ima tudi program za socialno delo. Letos je sprejela 14 tujih študentov, kar je v primerjavi z drugimi fakultetami v Varšavi malo, vendar pa nam je omogočilo, da smo se med seboj dobro spoznali.
· Kakšne so možnosti za druženje z domačimi in tujimi študenti?
Veliko možnosti za to ponuja ESN organizacija, ki so nam jo predstavili že prvi dan na fakulteti, v okviru te je druženje s tujimi študenti enostavno, saj organizira veliko dogodkov, izletov, zabav in tečajev. Sama sem se jih udeležila kar nekaj in bila zelo zadovoljna z izvedbo. Domači študenti so nekoliko bolj zadržani, vendar sem dobila dva Erasmus buddyja, ki sta mi precej pomagala v prvem mesecu. Tudi ostali domači študenti so se ogreli skozi mesece, ki so sledili, po večini so bilo to študenti v Erasmus buddy programu, ki so se skupaj z nami udeležili ESN dogodkov.
· Kakšno je mesto? 
Sama sem se v mesto zaljubila, ko je posijalo prvo sonce, saj je postalo živahno, polno ljudi in dogodkov (svetujem multimedia fountain show in kino na prostem pred Palačo kulture in znanosti). Na splošno pa je mesto izjemo veliko, vedno se najde kaj, kar lahko počneš v prostem času (pozimi smo veliko hodili na drsališča, spomladi pa v parke). Ima čudovito staro mesto in pa nekoliko modernejši center z veliko stolpnicami. Polno je muzejev in galerij, ki jih lahko ob določenih dnevih v tednu obiščeš zastonj.
· Kako je bilo poskrbljeno za obšolske dejavnosti?
Kot sem omenila že prej, so se te dogajale v okviru ESN organizacije, mesečno smo dobili koledar dogodkov, določene aktivnosti pa so se dogajale na tedenski bazi (npr. Running club ob nedeljah). Skozi mesec smo tako imeli na voljo skupinske tečaje (npr. izdelava pierogov), tekmovanja v fotografiji, skupinske obiske muzejev, organizirane izlete v poljska mesta, kot sta Poznan in Gdansk, itd. Sama fakulteta pa nas je v prvem mesecu peljala na ogled Varšave. Razen tega smo si veliko stvari organizirali tudi sami, kot sem rekla, se je vedno našlo nekaj.
· Kaj priporočate študentom, ki nameravajo iti na študij tja? 
Prvo priporočilo je, da se lova na stanovanje lotijo prej (vsaj v novembru), saj bodo imeli več možnosti in tudi ugodnejše ponudbe. Drugo pa, da v kolikor imajo pomisleke, naj se vseeno odločijo in grejo. Izmenjava je bila ena izmed najlepših izkušenj in mi je omogočila veliko novih znanj in poznanstev. Res je, da pot tja začneš sam, vendar jo definitivno končaš obkrožen z ljudmi, ki so te skozi te mesece spremljali, ti pomagali in te podpirali. Povezave, ki jih ustvariš, in znanja, ki jih pridobiš, tako o sebi kot o svetu, so zagotovo vredna odhoda.
· Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?
Seveda, moj elektronski naslov je zk47395@student.uni-lj.si.


